作者:石孝友
標題:寶鼎現
內容:雪梅清瘦，月桂圓冷，天街新霽。想帝輦、三朝薄暮，催促燭龍開扇雉。正拜舞、捧玉卮為壽，花滿香鋪鳳髓。罄禹穴、胥濤萬頃，春入南山聲裡。鼎軸元老詩書帥。體宸衷、雙奉親意。勤色養、行春惜花，夜歡宴、瑤池衣彩戲。鼓淑氣、遍湖山千里。驚破慳紅澀翠。笑那個痴兒無賴。打得金魚墜地。休念太守當年，曾手把青藜照字。對珠簾雲棟，收拾太平歌舞輟。慶母愛、小寬王事。餘瀝□腸，看不日、歸步沙堤，又贊重華孝治。